SKRIFTLIG FORESPØRGSEL E-1125/02

af Isidoro Sánchez García (ELDR) til Rådet

(18. april 2002)

Om: Adoption af rumænske børn

I de senere år er par i nogle EU-lande blevet foruroliget over, at de rumænske myndigheder har ændret holdning til adoption på et tidspunkt, hvor der skulle træffes afgørelse om sagerne.

Det er offentligt kendt og notorisk, at nogle par i EU lovligt har ansøgt de rumænske myndigheder om at måtte foretage en adoption, hvor der var en vis behandlingstid, men med den lov om beskyttelse af børn, som netop er blevet vedtaget i Rumænien, er myndighedernes afgørelse uventet og uforståeligt blevet forsinket. Bortset fra selve loven klages der over, at de rumænske myndigheder skal have overtrådt lovbestemmelserne i adoptionssager, hvad der har ført til en uforholdsmæssig reaktion fra Rumæniens side. Det har medført, at par fra EU og især fra Spanien på legal vis ikke kan importere rumænske børn. Det gælder endog par, hvis sager allerede var blevet behandlet i det rumænske adoptionsudvalg, ligesom der var tildelt bestemte børn. Dette fører til ustabilitet og ængstelse blandt de familier, der har søgt om adoption, idet de er afskåret fra at modtage det, der er mest værdsat af en familie, nemlig et barn.

Desuden er der for nylig ved domstolene i Rumænien rejst nitten adoptionssager, hvoraf de sytten vedrører amerikanske forældre, hvad der har vakt harme blandt de spanske par på grund af denne forskelsbehandling.

Eftersom Rumænien er et kandidatland, hvis optagelse i EU der er sat spørgsmålstegn ved på grund af adoptionsspørgsmålet, hvilke skridt vil Rådet da tage over for den rumænske regering, så denne bringer de adoptionssager i orden, der lovligt er indgivet af familier fra EU, især fra Spanien?

Samlet svarpå skriftlige forespørgsler E-1125/02 og E-1225/02

(30. september 2002)

Rådet er klar over, at dette emne er meget følsomt, og at familier i Fællesskabet er kommet i en meget ubehagelig situation i anledning af det moratorium, som Rumæniens regering indførte i oktober 2001 med hensyn til internationale adoptioner, på et tidspunkt hvor disse familiers ansøgninger om at måtte adoptere rumænske børn allerede var blevet behandlet i overensstemmelse med gældende lov.

Rumæniens regering har imidlertid suspenderet de internationale adoptioner på foranledning af bl.a. Europa-Kommissionens betænkeligheder ved en række mangler i rumænsk lovgivning og praksis med hensyn til sådanne adoptioner. Rådet vedtog den 28. januar 2002 en revision af tiltrædelsespartnerskabet med Rumænien, hvori Rumænien opfordres til at håndhæve det gældende moratorium om international adoption, indtil der er vedtaget ny lovgivning, som bedst muligt varetager barnets interesserer og er forenelig med Rumæniens internationale forpligtelser, og indtil den administrative kapacitet til at gennemføre den nye lovgivning er til stede.

Uanset det generelle moratorium traf Rumæniens regering i december 2001 foranstaltninger til at få afviklet de adoptionssager, som allerede var behandlet efter gældende lov på det tidspunkt, hvor internationale adoptioner blev suspenderet. Ifølge de senest foreliggende oplysninger er samtlige adoptionssager (herunder behandlingen af ansøgningerne fra familier i Fællesskabet), som de retslige myndigheder havde taget endelig stilling til eller havde til behandling, da de internationale adoptioner blev suspenderet i oktober 2001, nu blevet afsluttet.

Samtidig traf Rumæniens regering foranstaltninger til, at andre adoptionssager, der kunne afgøres på grund af ekstraordinære omstændigheder, blev fremsendt til de retslige myndigheder. Det drejer sig i alt om 50 sådanne sager.

I april 2002 fik Rumæniens regering forelagt en rapport om adoptioner inden for landet; rapporten var udarbejdet af en uafhængig arbejdsgruppe. Premierminister Nastase udtrykte sin tilfredshed med rapporten, som kunne lægges til grund for en ny politik vedrørende internationale adoptioner; han oplyste, at den lovpakke, som den uafhængige arbejdsgruppe havde foreslået, ville blive vedtaget inden udgangen af 2002. Indtil da vil der blive taget skridt til at udbygge den administrative kapacitet, så det nye regelværk kan anvendes i praksis.

EU har noteret sig denne positive udvikling og vil fortsat opmærksomt følge situationen, ligesom EU vil tage spørgsmålet op i relevante fora, navnlig i de organer, der er oprettet ved Europa-aftalen mellem EU og Rumænien.